
Informatīvais materiāls
Grozījumi Ministru kabineta 2013.gada 15.janvāra noteikumos Nr.40 “Noteikumi par pievienotās vērtības nodokļa deklarācijām”

Valsts ieņēmumu dienests informē, ka 2017.gada 25.jūlijā ir izdoti Ministru kabineta noteikumi Nr.433 “Grozījumi Ministru kabineta 2013.gada 15.janvāra noteikumos Nr.40 “Noteikumi par pievienotās vērtības nodokļa deklarācijām”” (turpmāk – Ministru kabineta 2013.gada 15.janvāra noteikumi Nr.40), kas 2017.gada 27.jūlijā publicēti oficiālajā izdevumā “Latvijas Vēstnesis” Nr.148 (5975).
Atbilstoši 2017.gada 20.aprīlī Saeimā pieņemtajam likumam “Grozījumi Pievienotās vērtības nodokļa likumā” (2017.gada 10.maijā publicēts oficiālajā izdevumā “Latvijas Vēstnesis” Nr.90 (5917) un stājās spēkā 2017.gada 1.jūnijā) Ministru kabineta 2013.gada 15.janvāra noteikumos Nr.40 bija nepieciešami precizējumi.
Ņemot vērā, ka Pievienotās vērtības nodokļa likumā lietotie termini ir precizēti atbilstoši būvniecības jomu reglamentējošajos tiesību aktos lietotajai terminoloģijai, Ministru kabineta 2013.gada 15.janvāra noteikumos Nr.40 vārds “rekonstruēts” aizstāts ar vārdu “pārbūvēts”, bet vārds “renovēts” aizstāts ar vārdu “atjaunots”.
Tā kā Pievienotās vērtības nodokļa likuma 50.pants ir papildināts ar jaunu 7.1daļu, kas nosaka pievienotās vērtības nodokļa (turpmāk – PVN) 0 procentu likmes tiešu piemērošanu preču piegādēm un pakalpojumiem, kas iekšzemē sniegti Latvijas Republikā reģistrēta Sabiedroto spēku štāba personāla locekļiem un viņu apgādājamiem Sabiedroto spēku štāba veikalā saskaņā ar Parīzes protokola papildu nolīguma nosacījumiem un ierobežojumiem, kā arī degvielas piegādēm, kas Latvijā piegādāta Amerikas Savienoto Valstu vēstniecībai un tās diplomātiskajiem un konsulārajiem aģentiem un administratīvi tehniskajam personālam, Ministru kabineta 2013.gada 15.janvāra noteikumu Nr.40 attiecīgie punkti ir papildināti, lai, sākot ar 2018.gada 1.janvāri, reģistrēti PVN maksātāji varētu korekti PVN deklarācijā uzrādīt preču piegādes un pakalpojumus, kuriem piemērota PVN 0 procentu likme.
Pamatojoties uz Ministru kabineta 2017.gada 24.maija rīkojumu Nr.245 “Par Valsts nodokļu politikas pamatnostādnēm 2018.–2021.gadam”, Ministru kabineta 2013.gada 15.janvāra noteikumos Nr.40 ir noteikts zemāks PVN deklarācijas pielikumos atsevišķi norādāmo darījumu summas slieksnis.
Tādējādi reģistrētam PVN maksātājam būs jāatšifrē darījumi ar reģistrētiem PVN maksātājiem, kuru vērtība bez PVN pārsniedz 150 euro, līdzšinējo darījumu, kuru vērtība bez PVN pārsniedz 1430 euro, vietā.
Ņemot vērā minēto, ir veikti attiecīgi grozījumi Ministru kabineta 2013.gada 15.janvāra noteikumos Nr.40, aizstājot skaitli un vārdu “1430 euro” ar skaitli un vārdu “150 euro”.
Šīs izmaiņas attiecībā uz 150 euro darījumu summas slieksni PVN deklarācijas un tās pielikumu aizpildīšanai piemērojamas, sākot ar 2018.gada (pirmā mēneša, pirmā ceturkšņa) taksācijas periodu.
2017.gada 28.jūlijā
Informāciju sagatavoja

